khistorydata/jeongjo-sjw-relations huggingface dataset:
정조 7년 · 목
備邊司啓言。開城留守徐有防上疏。有草笠價綿布添給事稟處之命。而行之多年。便成規例。則不可遽議添價。上疏辭意。請置之。敎以米價應役。無異白徵。織草之工。倍於織麻。旣知爲弊之至於弩末。不思所以更張之方。是豈遇旱周諮之本意哉。添價如未輕議。減貢抑爲一道。二者之間。未知便否何居。往復前判堂。更良指一稟處。
정조 7년 · 강
命輪對武臣抄啓中。亞將以上。幷先罷後拿。
정조 7년 · 목
敎曰。晝講入侍隨參設施之法意有在。且於入侍座目及抄啓別單。以輪對武臣書入。蓋令輪次登對故爾。近日晝講。武臣以李邦城一人。殆作磨勘之單窠者然。此亦關紀綱之一端。渠輩所爲。不可不別樣懲勵。輪對武臣抄啓中。亞將以上。幷先罷後拿。必有當次不參之人。使之査問。則該曹稱以近例。皆於入直武弁中。臨時推移入侍爲言。殊非抄啓之意。此兵曹不能察飭之致。當該判書推考。其委折査實草記。取考抄啓別單。昨今入侍之武臣姓名。初不載錄於別單中。卽此一事。兵曹事尤極駭然。然則特進官參講。亦將以抄啓外進參乎。講筵事體。所係至重。不可以襲謬之失。有所曲恕。該判堂從當有處分。此委折。一體査實草記。
정조 7년 · 강
大司成朴祐源疏辭新除洋長之任。賜例批。
정조 7년 · 강
分揀辛鎭箕等拿處。
정조 7년 · 목
因輪臺武臣辛鎭箕等拿處傳旨。敎以見兵曹草記。始知事實。無非兵曹之罪。武臣別無爲罪之端。罷拿傳旨幷分揀。
정조 7년 · 목
予曰。災不虛生。必有所召。召災之本。其在予一人。今日次對。固知應文備數。而應文之中。亦自有責實之道。咨大臣三司。痛袪因循之舊套。各思振刷之新策。俾世道終底于一變。不然而一日二日。苟度時月。人心轉益委靡。國勢轉益危綴。則卿等俱以世祿之臣。亦豈不與有咎焉。領議政鄭存謙曰。臣之從前丐免。實非例讓。而一向煩聒。亦涉惶悚。惟願亟備鼎席。俾得同寅共濟。則庶可以一心戮力。而少副宵旰憂勤之衷矣。予曰。宿趼亦有多人。重卜初非難事。而予則以爲。大臣之職。與庶僚有異。不當隨闕隨補。自歸煩屑之科。且弭災之策。不在於鼎席之備不備。雖卿一人。能挺身向前。實心做去。則澆漓之風習。可以淳矣。泮渙之朝象。可以靖矣。民生何以困瘁。亦曰盡撫摩之方而已。趨向何以底定。亦曰明激揚之政而已。於是乎予一人。責之于卿。卿又責之于百執事。勿以大綱之旣立。而或勿忽於細目。勿以一事之有緖。而遂惰於衆務。俛焉孳孳。曰有不足然後。天心乃弭。治體乃成。此予與卿等所共勉勵。而不敢暇豫者也。存謙曰。正風習正趨向。固是爲治之急務。而天下萬事。莫不有本有末。不治其本而齊其末者。未之有也。見今君讎國賊。尙多假息。如此而顧何望風習趨向之丕變乎。予曰。卿未達予意矣。予所謂風習趨向。槪論世道之弊而已。近來位著之間。能文詞者。未必爲文任。有幹局者。未必治財賦。有政才者。未必爲銓官。知軍務者。未必爲將任。官非其人。則事何由治。然此猶餘事。目今暗啞成風。言路閉塞。臺閣上寂未聞風采言議之可觀。此蓋大小臣工。各私其私。苟以康濟一身。爲涉世之良方。而不復置慮於國家之安危。世道之汚隆故也。言路一開。則風習趨向。亦豈無不期正而自正者乎。存謙曰。義理之不明。隄防之漸壞。此實天理民彝之所係。目下曷昌言。孰有大於此乎。臣以爲歎欲廣言路。當自懲討始也。予曰。天理民彝。不專在於懲討。事事物物。莫不各有當然之理。隨時隨處。曲當其理。亦所謂天理民彝也。存謙曰。不治源頭。而規規於支流。則終不可謂知先後也。予曰。源頭則何嘗不治乎。存謙曰。今日三司所爭執者。皆源頭之未及治者也。且如鄭妻之覆載難容。卽國人之所共誅。而尙逭王章。本之不治。末安得獨理乎。予曰。事到難處。必以討逆磨勘。近成一副當規模。卿言非不是矣。而實心應天之時。豈庸若是循常乎。且比日章奏之間。君德闕失。寂無一言。此尤予之反躬自省。而致慨於群下者也。存謙曰。俄者下敎中。位著之間。人不勝任一條。誠是時弊之最可悶者。而當悶旱求助之時。反以儱侗如臣者。置之元輔之任。俾有以康事而熙績。臣雖欲聚精會神。其奈本無才具何哉。予曰。卿言過矣。當此盛暑。特命次對者。意非徒然。則人必拭目。佇見設施注措之出尋常萬萬。而一堂君臣。畢竟閑說話而止可乎。雖一二事。必以有益於民國者。講究體行然後。方可以不負初心矣。存謙曰。苟欲講究實政。莫如備豫救荒之策矣。予曰。遇災求言。雖曰文具。亦有不可已者。故兼寓責躬之意。作一文字。卿等勿以文具視之。今日則雖難倉卒敷陳。退思膺旨之策。以副側修之誠可也。仍命承旨鄭志儉。讀御製綸音。訖。存謙曰。災異之來。罪在群下。而反之聖躬。臣等不勝惶愧。絲綸中亦有刑政一段。而今日刑政之不明。實爲最先矯救之端。予曰。傳敎中刑政云云。非爲目下隄防而發也。言路之開閉。專由士大夫風節之有無。何必以隄防爲說乎。予言固無足傾聽。而卿等與下僚不同。決不當以陳談陋說。聊且塞白。必須深思精確。俾得擧而措之也。存謙曰。然則依天章閣故事。今日入侍諸臣。皆當應旨矣。予曰。不必入侍諸臣。凡在廟堂三司者。皆可言矣。今予求言之路。似欠同諮。而與其博而不精。毋寧簡而有要。雖廟堂三司。誠皆進盡忠言。則其用可勝旣乎。存謙曰。俄亦陳達。而刑政失當。實是召災之本。則弭災之策。不可不以隄防爲先矣。予曰。刑政二字。只當以政令看。所謂刑者。非刑戮之刑也。且今爲治之道。要以大處固守。小者闊略爲主。而亦須明立界限。使用舍進退。知有所表準可也。何可一味撓攘。靡所止屆乎。存謙曰。應旨當以章奏爲之乎。予曰。以章奏爲之可也。但今朝象。全無奮勵底意。瞻前顧後。彌縫爲事。卿等致位至此。豈不念維持邦國之道乎。時政猶屬第二。袞闕在所當先。予雖不德。必不當求言而反厭直言也。予曰。近來法司禁亂。太無界限。都憲知悉申飭可也。儒臣則無可言之事乎。校理李太亨等曰。別無可達者矣。予曰。儒臣事誠慨然矣。悶旱求助之時。處經幄者。同入賓筵。乃反默無一言而退可乎。應旨則必須人爲一疏。勿以聯箚塞責也。存謙曰。俄者傳敎中。有親禱之敎。而今雖不雨。臣等當攝行矣。予曰。卿等攝行。亦不得雨。則勢將親行矣。
정조 7년 · 강
命諸道牟還。一體半留。
정조 7년 · 목
領議政鄭存謙啓言。昨年年事。畿湖尤甚。其外諸道。未免穴農。今年牟麥。幸已登熟。目下旱乾。又復如此。嗣歲之計。惟在儲穀一事。惠堂頃以三道牟還。半留半分之意。陳達蒙允。而今年則不必以三道爲限。諸道穀物有裕然後。自有推移之道。且秋事有難預料。諸道牟還。勿爲盡分。一體半留之意。請出擧條分付。從之。
정조 7년 · 강
命各邑留庫。另加摘奸。代播種子濫分。別般申飭。
정조 7년 · 목
領議政鄭存謙啓言。七八月之交。各道例以大中小各一邑抽栍摘奸留庫。而此則各邑看作年例。今年則勿爲如前。待其農歇。另加摘奸後。據實狀聞。之而至於代播之種子許分。三道則已爲行會而。若或有憑藉濫分之弊。則大違諸穀之本意。不可無別般申飭。至於牟還。幷令諸道。分半留儲者。意有所在。廟堂當有不時摘奸之擧。先以此意。分付諸道道臣。使之預先知委於列邑。俾無犯分抵罪之意。請一體申飭。從之。
정조 7년 · 강
命湖南加分。道伯參量爲之。
정조 7년 · 목
領議政鄭存謙啓言。昨因湖南伯加分狀請。有依施之命。寔出恤民之聖念。而目下諸穀。爲荒政之先務。且今此所請。與代播種子請得有異。通一道四分一加分。數甚夥然。非但追後還捧之爲難。明春種糧。亦有苟艱之慮。只就其被災尤甚若干邑。抄其民情最渴急者。十分從略量宜以分後。修成册報備局之意。請分付。從之。敎以。道啓所請。必有詳度而然。不必拘此擧條。不分於當分之處。此則道伯參量爲之之意。自本司措辭行會。
정조 7년 · 강
重推全羅左水使孫相龍。
정조 7년 · 목
領議政鄭存謙啓言。全羅左水使孫相龍。以本營兵船二隻。鉢浦鎭兵船一隻。防踏鎭兵船一隻。會寧浦戰船一隻。鹿島鎭兵船一隻。俱已限滿改造。板枚報備局。而又以數朔過限。漸致動退。本營兵船二隻及四鎭戰兵船材木。今方烙給。仍爲始役爲辭矣。備局許題未下之前。先自烙給。則初何用報備局乎。帥臣專擅之習。極爲駭然。請爲先從重推考。從之。
정조 7년 · 강
命行止殊常者。另加譏詗。
정조 7년 · 목
領議政鄭存謙啓言。行止殊常者之自外方來者。捕廳例爲詗察。雖以向來殺越之變觀之。可知其詗禁之懈弛。此後另加譏詗。消患未萠之意。請嚴飭兩捕將。從之。
정조 7년 · 강
命不緊工作。俱爲停止。私釀太甚者。亦令嚴禁。
정조 7년 · 목
司諫洪彦喆啓言。近年存飢之餘。當此極無之災。若不先期講究。恐不無後事之歎。荒政之最要。宜莫如諸穀也。節財也。不可不另加商確。工役實爲耗財之大者。釀酒尤爲糜穀之最者。請令廟堂。亟講荒政。毋論京外。工作俱爲停止。私釀之太甚者。亦令嚴禁。從之。敎以。至於酒禁一款。實有耗穀之弊。而今若禁之不得其方。則荒歲擾民之政。莫過於此。但令禁其太甚之意。自廟堂知委法司可也。
정조 7년 · 강
命廟堂三司之臣。各陳直言。
정조 7년 · 목
敎曰。嗚呼。今日之旱。胡至此極也。昨歲三路大歉。萬姓喁喁。而幸賴我守令方伯不負朝家之意。勤講調賑之政。使斯民獲免於溝壑。而麥農繼登。饑口稍蘇。則意或天心仁受愛。不以予之寡德而棄其民也。何乃自春徂秋。終靳一霈。差高則初不付種。旣種者旋又焦萎。已矣判歉。將至大無。哀我民生。何以爲命。公私儲蓄。旣皆懸磬。則雖欲再濟於溝壑。不亦難乎。比如涸轍之魚。乍濡而旋沽。陰崖之草。先霜而後雪。言念及此。玉食何甘。瞻彼雲漢。實如焚灼。噫嘻。予之寡德。果不足以有格于天心。斯可知矣。況昨歲之歉。今日之旱。京畿各邑。尤甚於他路。近聞圻邑。亦往往得雨。而獨城闉近處。一直亢旱。此尤昭厥咎之有在也。天之告戒予寡躬。不甚丁寧明切矣乎。古人以雨暘休咎。得失治亂。皆歸於人主一心。今予一心。工夫之闕漏。體用之虧欠。靜念默數。不一其端。而以此爲說。猶屬懸空。只就朝廷事爲上病敗言之。則卽其末而本可揣矣。察其影而形可見矣。士夫之行檢掃地。而廉恥不張。尊卑之明分紊亂。而等威不立。紀綱何由而得振。風俗何由而可敦乎。僭侈日盛而財用已竭。貪墨是尙而怨咨滋興。嗚呼。此何等時也。君臣上下。惟當凝聚精神。同心一力。圖所以一半分捄得。而今也不然。予非不欲推心置腹。如魚有水。而未見孚感之效。率多間阻之意。朝著無寅恭之美。時象有泮渙之虞。有懷必達者誰歟。爲國長慮者誰歟。雖然此非但群下之過也。一則寡躬。二則寡躬。爲政七年。尙無一副當規模。膠擾爲事。彌縫而已。百千病敗。皆從此出。尙誰咎哉。昔寇菜公。以刑政失當。爲致旱之由。試觀今日之刑政。失乎得乎。關節之肆行。輕重之錯施。姑置無論。甚至界限無而逆孼間多生心。嫌疑多而平人反或見枳。優未必用。愚未必斥。撓撓瀼瀼。靡所止屆。其何以服人心而弭天災乎。徐究厥故。則亦由於規模之不立。而誠使有智者。皆爲予謀。有謀者。皆爲予言。思慮周而忠益多。則規模可立。病敗可醫。處置可以得宜。擧措可以無失。而其奈大小群工。一味御嘿。畏首畏尾。。顧後瞻前。惟恐一言之出。有觸於人。爲害於己。而民憂國計。邈然置之相忘之域。無論袞闕廟謨。卽官師相規。亦復寥寥。則貪風何憚而不熾。民產何賴而不困哉。目下瘼弊。莫甚於此。此固予寡人不能來諫好問之致。而亦安得無慨於群下乎。如此是病。不如此是藥。雖曰策士之常談。實是先賢之至論。凡我廟堂三司之臣。各陳直言。以副予如渴之誠。嗚呼。民惟邦本。食爲民天。惟予一念。只在民食。圻湖大歉之餘。値玆苦旱。民情之遑急。不言可想。至於湖南十數邑景像。以道啓觀之。殆甚於圻內。予之憂民之心。何遜於民之自憂其憂也哉。勸令代播。竝許蠲稅一款。頃命廟堂。行會被災各道。果已依此擧行否。更觀秋成。雖至歉荒。朝家必有以接濟。饑民無自騷擾。安其宅里之意。方伯邑宰。先爲曉告於被災民人等處。嗚呼。內而助予不逮者。廟堂三司也。外而宣予敎令者。方伯邑宰也。予之所望者切。所須者殷。其何忍孤予至意哉。須各惕慮。無以應文忽之。一日二日。其雨不雨。則予將有躬禱之擧。而當此省愆之日。不宜循常。自今日減膳三日。
정조 7년 · 강
命六曹佐貳以上。亦皆應旨。
정조 7년 · 목
敎曰。六府三司。無非邇列。朝下傳敎。未及提諭。六曹佐貳以上。亦皆應旨事分付。近密之地。豈可嘿無一言。不煩章箚。廳規自有院議之啓。諸承宣亦以此意知悉。
정조 7년 · 강
以鄭好仁爲大司憲。尹師國爲大司諫。姜彛正爲獻納。權裕爲持平。
정조 7년 · 목
敎曰。當此遇旱求助之日。諸臺之無端違牌。此何道理。今日違牌臺諫只推。更卽牌招。未肅拜在外人許遞。前望單子入之。
정조 7년 · 강
遞承旨趙興鎭以柳誼代之。
정조 7년 · 목
敎曰。同副承旨聞有實★(虫+羔)許遞。前望單子入之。
정조 7년 · 강
命道伯邑宰。各陳應旨之章。
정조 7년 · 목
敎曰。俄下傳敎。卽令廟堂措辭。行會京圻洪忠全羅監司處。使之宣諭列邑。仍令道伯邑宰。各陳應旨之章。以副求助之意事。一體分付。
정조 7년 · 강
兵曹判書李★(土+甲)疏辭新除本兵之任。賜例批。
정조 7년 · 강
錦城尉朴明源上疏自引。仍乞遞上价之任。賜批。
정조 7년 · 목
疏略曰。銜命萬里。專對上國。以臣空疏。豈有堪承之望。而所被恩命。乃前日之任也。前旣不敢控辭。今何强自飾讓。但有難安者。年前儒論峻發。詆斥備至。追思靦然。無面可顯。且宿暑之証。轉成難醫之疾。眞元漸鑠。形殼徒存。亟許變通。以幸使事。批以。向來事。不必追提。然病旣如許。勢難强赴。正使之任。今姑許副。卿其勿辭。
정조 7년 · 강
大司諫尹行元疏陳父病乞遞。踏啓字。
정조 7년 · 강
遣承旨詣　宗廟　景慕宮。奉審摘奸。
정조 7년 · 목
景慕宮秋享。在再明也。
정조 7년 · 강
判下兵曹　閟宮秋享親行時隨駕軍兵磨鍊草記。
정조 7년 · 목
因該曹草記。敎以以訓局軍八哨爲先後廂。禁營留陣。御營則勿爲留營。禁軍二番馬兵二哨隨駕。
정조 7년 · 강
命兵曹判書李★(土+甲)。越捧一等。
정조 7년 · 목
兵曹啓言。晝講輪對武臣之抄啓文蹟。載於丙午戊午兩年謄錄。其後戊戌。更爲抄啓。而每當講筵。以抄啓中人成幷輪參。若値急遽。未及知委於當次人。雖抄啓之外。或以闕內入直武臣入參。已成謬例。至於再昨日晝講。該吏因循謬規。以未抄啓李邦城。知委進參。有違定武。臣溺職之罪。實無所逃矣。敎以謬例。固知非今斯今。而卿於新叨之初。事事若能修擧。豈有吏綠爲奸之弊。卿則具越捧一等。
정조 7년 · 강
召見承旨李亨逵于誠正閣。
정조 7년 · 목
予曰。昨年畿營請得米數。爲幾何乎。亨逵曰。北漢米請得爲一千五百石內。一千三百石持來。江華米所得一千五百石。只取千一百石矣。予曰。今年則畿伯將何以爲計云耶。亨逵曰。豐歉姑未辨。故方此★(止+咨)★(止+且)。而只有原春一道。或可推移矣。
정조 7년 · 강
命進御加味正氣湯一貼煎入。
정조 7년 · 강
命動駕時軍兵。甲胄除之。
정조 7년 · 목
敎曰。雨勢姑未止息。晩炎近復愈甚。明日　景慕宮秋享動駕時。軍兵着甲胄一疑。除之事分付。
정조 7년 · 강
召見藥房三提調于誠正閣。都提調徐命善。提調鄭民始。行都承旨尹塾。
정조 7년 · 목
命善等曰。伏聞掌務官之言。正氣散煎入云。聖體或有不安耶。予曰。非正氣散。乃正氣湯。不過消滯之劑。諸節則一樣矣。命善曰炎令未退。霖雨頻仍。明日動駕。實爲悶迫。更加三思。特命攝儀伏望。予曰。連未躬將。今番則必欲親行矣。民始曰。換節之時。節宣最難。此時勞動。豈不悶迫乎。予曰。此藥則乃是常服之劑。未必爲對症而投。且當自量凡百。不至難强然後親行。卿等勿慮也。予曰。明日亦欲服一貼矣。近日氣度不調之時。每加自量。而服香砂之屬。則輒有效。此豈非當劑乎。命善曰。降氣之劑。不可過進者矣。予曰。以便香附爲君。而順氣化痰湯。入人蔘服之。則似好矣。仍敎曰。予於近日。不能醫國。故欲醫身矣。民始曰。內局蔘弊誠可悶。今番亦將別貿以用矣。予曰。內局蔘弊。將何以處之乎。命善曰。實無救弊之方矣。予曰。　綏吉園丁字閣。自戶曹使之修改。惠廳則無上下者否。民始曰。別無儲置米會減之事矣。予曰。不入政官書啓。而先入吏判薦望何也。問于政官以奏。假注書徐瀅修還奏曰。前例如此云矣。予曰。不爲開政。而先往受薦。安有如此政格乎。命善曰。必是謬例矣。予曰。近日政官。一番申飭。輒皆引義。推緘滿囊之意。李命植事非矣。命善曰。自上處分。何敢撕捱乎。
정조 7년 · 강
命打鍾人尹光瑠。逐送本土。
정조 7년 · 목
兵曹啓言。卽者有人來到鍾閣。肆然打鍾。自捕廳捉去。其罪狀。令該廳嚴覈得情。守直官爲先汰去。令該府拿問嚴處。守直軍卒。請令攸司從重科治。敎以。卿曹草記中。移付捕廳云云。無幾於恇擾。本兵之長。何難究覈。而借手於捕廳乎。光化撞鍾。在　寶鑑。未有其時移付捕廳之擧。自本曹嚴査草記。如自捕廳捧供。枚擧該廳招草記。厥漢出付有司。照法勘處。守直官員下屬事依施。又啓言。依傳敎打鍾人査問。則靑陽居幼學尹光瑠。年爲二十二歲。所供內。平生未見京都。爲其遊覽上來。而行到振威。見一西果。極大味好故欲爲進上。而進獻無路。仍爲打鍾云。反復究問。終始游辭。請付攸司嚴覈。敎以似非常性之人。待朝逐送本土。
정조 7년 · 강
遞承旨李邦榮。
정조 7년 · 목
承旨李亨逵啓言。左副承旨李邦榮。不爲仕進。纔請牌招。而批旨未下。敢此仰達矣。敎以然則許遞。
정조 7년 · 강
重推吏曹參判李敬養。參議黃昇源。
정조 7년 · 목
敎曰。政官之旣不呈書啓。又不到政堂。直自闕門徑往受薦。無去來之政望。忽地入啓。擧措顚倒。所失非細。當該銓官。從重推考。
정조 7년 · 강
命輪對武臣抄啓。俾無如前紊亂之弊事定式。
정조 7년 · 목
敎曰。輪對武臣抄啓。其例稀闊。聞本曹所在謄錄中載錄者。只是　先朝丙午戊午兩年。當宁戊戌云云。選外人之冒入。誠勢使之然矣。如無抄啓之例已。旣有其例。則選中選外人之臨時推移入侍。不成事面。此後抄啓過數年。則自本曹隨卽加抄。俾無如前紊亂之弊事。定式施行。
정조 7년 · 강
命司圃提調望筒。勿施。
정조 7년 · 목
敎曰。昨日出代。今日更擬。何其無實之甚也。本職雖爲所重。不得不竝令仍任。而如此。則所謂處分之意。將無可施。政官推考。此望筒勿施。
정조 7년 · 강
宗廟提調。命以正卿擬入。
정조 7년 · 목
敎曰。近來政官。全不識事體。　廟社提調。輒以亞卿擬入。況向來申飭之後乎。　宗廟提調李亨逵許遞。以正卿中擬入。
정조 7년 · 강
憲府。以李敬養等照勘啓。
정조 7년 · 목
司憲府啓言。吏曹參判李敬養。參議黃昇源。以時臺首擬騎郞。已是不察之失。而及其原望筒改付標時。不書臺銜。書以軍銜。亦極駭然。以此照律。罪各杖一百收贖。請公罪施行。敎以依此律施行。竝功減一等。
정조 7년 · 목
予命注書金孝建曰。吏戶判口傳擧行。其有前例與否。問于政官以入。孝建還奏曰。無前例云矣。予曰。旣無前例。何爲創出新規。吏判雖急於開政。口傳啓下。而戶判則宜待判書入來。而混同書入。果是何意。委折詳悉問入。孝建還奏曰。不知規例。做此失着。惶恐待罪云矣。予曰。政官親自來言乎。孝建曰。使下吏傳達矣。
정조 7년 · 강
命李敬養准陽府使。黃昇源加平郡守除授。使之當日辭朝。承旨尹塾遍差。
정조 7년 · 목
敎曰。今日政官事。可謂愈往愈甚。仍任下批。除非特敎。元無口傳之例。而政官旣在政廳。長堂下批。口傳擧行。大是壞例之擧。至於戶判下批。則宜待長堂開政。而不問其去就。混同書入。又何等怪底事也。凡於長堂差出之政。受薦後始入政望。開政前先請命招。卽是銓家不易之規。而此銓堂。則前政後政。必欲一切抛却。長堂未出之時。不受薦而先出閑漫窠闕。長堂旣出之後。不請牌而徍入許多望筒。如許政格。古有是否。此猶不足。提問之下。忽使曹吏。傳致待罪之意於傳命之注書。要令入奏。節節昏錯。無非貽羞。到今緘推與越俸。無足以懲其失。吏曹參判李敬養。淮陽府使除授。參議黃昇源。加平郡守除授。使之當日辭朝。時任府使郡守。遞付京職。目擊似此擧措。噤嘿而已。初不欲開口論警。俄者提飭之意。果安在哉。該房承旨遞差。又敎曰。新除授守令。當日辭朝。
정조 7년 · 강
以沈豊之爲承旨。
정조 7년 · 강
有政。吏曹參判李敬養。參議黃昇源。
정조 7년 · 목
敎曰。親　祭齋宿隔宵。進幣瓚爵官薦俎官。不可不備員淸齋。政官牌招開政。　以鄭志儉爲承旨。趙恒鎭爲正言。洪文泳爲副應敎。鄭昌順爲吏曹參判。鄭民始爲藝文提學。趙時俊爲戶曹參判。鄭志儉爲同成均。姜忱爲校理。金憙爲吏曹參議。李憲默爲左尹。○敎曰。奠幣瓚爵官。不可不備。以在京無故人擬入。
정조 7년 · 강
命兵曹判書李★(土+甲)。斯速擧行。
정조 7년 · 목
兵曹啓言。明日動駕時節目。當爲磨鍊。而判書李★(土+甲)方在待勘中。何以爲之。敎以旣已勘罪。使之斯速擧行。
정조 7년 · 강
以黃仁點爲都總管。邊得讓洪益弼李鎭翼爲副總管。前望也。
정조 7년 · 강
命吏曹判書徐浩修。戶曹判書徐有隣仍任。
정조 7년 · 목
敎曰。大臣旣以此引義。因兼帶事。仍遞本職緊任事面亦有不可。況今　享日隔宵。而吏戶判前望。在京無故人甚少。以此以彼。仍亦無妨。前吏曹判書徐浩修。戶曹判書徐有隣仍任。
정조 7년 · 강
命備局有司堂上金華鎭等。竝敍用。
정조 7년 · 목
敎曰。不可一敍一否。大抵伊日做錯事由。下僚之最初失着。今何必區別。前備局有司堂上金華鎭徐浩修徐有隣趙時俊竝敍用。仍以減下。徒長其占便之心。竝令仍察有司。此後着意修擧。
정조 7년 · 강
命左參贊金華鎭仍任。
정조 7년 · 목
敎曰。本職則旣皆仍任。在外參贊許遞。前參贊金華鎭仍任。
정조 7년 · 강
命諸路雨澤。續卽登聞。諸臣應旨之章。毋或以得雨中止。
정조 7년 · 목
敎曰。甘雨伊始。霈然是企。諸路果皆均霑否。令廟堂星火行會畿湖道臣處。先從營下形止馳聞。列邑雨澤。亦皆續卽登聞之意分付。又敎曰。修省之心。豈以得雨而或弛。況雨未霈然。方冀周洽。此正齋心惕若之時也。求助之餘。功欲聞昌言。諸臣應旨之章。無或以得雨中止。各令從近應旨。俾予敷心之諭。無歸應文之科事。更自政院申飭。
정조 7년 · 강
命兩湖及嶺南陞戶抄上退限。雨澤所得邑。條列馳啓。代播處邑名。亦令登聞。
정조 7년 · 목
敎曰。日前軫念圻民之弊。禁御上番鄕軍。訓局抄上陞戶。皆令退期矣。聞今兩湖農形。未得雨處。無異圻甸被旱諸邑云云。今日之雨。藉令三道均霑。未移之地。難望有秋。且以朝家一視之政言之。豈可或施或否乎。今式年兩湖抄上陞戶。竝待明秋選上。曾聞一人抄出資送之需。動費幾十家之產。侵隣徵族。賂貽弊萬端。予則以爲抄上退期之政。在所不已之擧。然期限不遠。必須斯速分付。可除令前等待之弊。以此意令廟堂。今日內三懸鈴。行會各該道監兵使處。嶺南年事。今年頗有登稔之望云。而甫經瘡痍。理宜照濡。陞戶抄上。亦依三道例。退限之意。一體分付。今日雨澤。以畿伯狀啓觀之。大體均霑可知。兩湖列邑所得。勿循前例。邑邑條列馳啓。代播蠲稅處邑名。亦令從後區別登聞之意。幷卽行會。近來備局擧行。慢忽太甚。昨夕傳敎。翌朝行會此豈特郞吏之罪。有司堂上常時若能十分檢束。必無此等之事。此後另加惕念事。政院嚴飭京司。若此之故。諸道亦然。祗受形止狀本。許久淹滯。此亦有關紀綱。一體嚴飭。
정조 7년 · 강
命守摠兩營牙兵巡操巡點等事。竝停止。
정조 7년 · 목
敎曰。守摠兩營習操。爲念民弊。旣已停止。況此牙兵巡操。自有輕重之別。何必下廟堂稟處。特爲停操。趁卽分付地方官處。守摠兩營停操之後。亦有巡點等事。其爲勞民則一也。亦竝停止。仍令道伯。知委列邑。俾無等待之弊事。自備局今日內。分付本道及該營。擧行形止。使之狀聞。
정조 7년 · 강
政院議啓陳勉。賜批。都承旨沈豊之。左承旨金尙集。右承旨鄭志儉。左副承旨林錫喆。右副承旨柳誼。同副承旨吳大益。
정조 7년 · 목
議啓以爲。刑政之失當。實是召災之由。而近年以來。懲討不行。隄防漸壞。元惡大憝。尙今偃息。而凶黨逆屬。敢生希覬。至於廉恥之不張。僭侈之日盛。貪墨之是尙。財用之匱竭。關節之肆行。猶屬餘事。天心安得以悅豫。朝象安得不泮渙乎。此莫非殿下當斷不斷之致。願殿下。憤發乾綱。辟以止辟。而對越之誠。恒若遇災之初。則向所稱數弊。不期祛而自祛。而周家屢豐之祥。將見史不勝書矣。批以。何妨疏略。足備觀省。卿等職在近密。有此獻替之言。是用嘉尙。
정조 7년 · 강
遞承旨金尙集鄭志儉。以李亨逵李在學代之。
정조 7년 · 목
敎曰。左承旨右承旨。聞有實★(虫+羔)許遞。前望單子入之。
정조 7년 · 강
命禮曹復膳草記勿施。
정조 7년 · 목
禮曹啓言。今幸得雨。復膳自今日請擧行。敎以。膚寸固幸。盈尺是期。有難便令復膳。更觀申後取稟。此草記勿施。
정조 7년 · 강
命宣傳官不得兼帶之說。勿復援用。
정조 7년 · 목
左捕廳啓言。宣傳官之不得兼帶從事官。定式文蹟溯考草記事命下矣。本廳謄錄中。無宣傳官不得兼帶定式文蹟。敎以。公家擧行。一從文券施行。況官職去就乎。宣傳官雖曰近侍。不若玉堂。而玉堂例兼軍門從事。則宣傳官之獨不得兼帶。太不成說。此後似此無文蹟可考之例。勿復援用可也。仍令他各營知悉。
정조 7년 · 강
知事具善復疏請講究振刷之策。賜批。
정조 7년 · 목
疏略曰。昨年之畿湖慘凶。無復可言。今年旱災。殆有甚於前年。而民人之有恃不恐者。只以聖明在上也。然昨年國穀之救恤。靡不用極。故今年則殆無餘穀。如非別般變通。則生民塡壑。勢所必至。大抵生民休戚。係於守令監司。雖値災歲。字牧之官。若皆至誠賙救。方岳之臣。亦能實心撫摩。則民無失業散四之患。至若紀綱不立。民習月異。許多變怪。式月斯生。俯詢廟堂。講究振刷之策。批以。求助之日。莫先應旨。孰謂文字間事。武將不若文宰乎。玩愒之失。竊爲諸文宰惜之。所陳兩款。下廟堂稟處。
정조 7년 · 강
掌令金宗鐸陳疏討逆。仍請吏奴。元額外不許加入。賜批。
정조 7년 · 목
疏略曰。伏以臣至微至愚。策名登朝。繼以恩點。至再至三。揆分戰悸。莫知所以置身。不意憲職之命。又降此際。臣誠惝怳。玆控短章。伏乞聖明。亟賜鐫遞。臣於乞免之疏。不敢贅他。而第伏念丙申以後。梟獍之徒。卽千古所未有之巨慝。而殿下推好生之德。當誅者竄。當孥者配。三司之請。已有年所。而尙靳允兪之音。伏乞亟揮乾斷。夬正王法。臣生長草野。粗知民瘼。輒且尾陳焉。噫。民之休戚。係於守令。而守令之治。閼而不行者。吏奴之弊是已。鄕邑吏奴。自有元額。而近來冒入。其數倍蓰。旣無官給料布。而浚民爲生。許多逋欠。徵及良民。破人家産。寧不痛哉。且吏奴之官婢作妾。自有科禁。而此輩各畜官妓兩三設家。衣食無度。財之靡費。吏奴之奸濫。有不能自己者。臣以爲吏奴元額外。不許加入。而元額中。亦除其無良者。官婢率畜者。亦爲痛禁之意。申飭道臣守令。則視民如傷之澤。得以下究矣。批以。上款事。前已悉諭。下款事。令廟堂稟示處。爾其勿辭。從速察職。
정조 7년 · 강
命報謝祭設行當否。問議諸大臣。
정조 7년 · 목
敎曰。祈雨後三日內得雨。輒行報謝之禮。而昨日之雨。在於行祭翌日。但以猶欠周洽。不得遽令報謝矣。報謝祭設行當否。令禮曹問議諸大臣草記。
정조 7년 · 강
命進御加減六和湯。自今日停止。榻敎也。
정조 7년 · 강
命吏兵曹堂上坐罷人敍用。
정조 7년 · 목
敎曰。不過責備。吏曹兵曹堂上日前坐罷人。竝敍用。
정조 7년 · 강
命報謝祭。依領敦寧議施行。
정조 7년 · 목
禮曹啓言。報謝祭設行當否問議事命下矣。問議于諸大臣。則領議政鄭存謙以爲。昨日甘雨。猶欠周洽。姑待霈然。恐合事宜。領府事金尙喆以爲。繼此霈然。方此顒祝。恐不得遽令報謝。判府事徐命善以爲。報謝待秋成設行。恐爲得宜。判府事鄭弘淳以爲。雨未周洽。遽行報謝。恐爲未安。判府事李徽之以爲。不當以其惠澤之不足。不行報謝之舊禮。判府事洪樂性以爲。更竢霈霔設行。恐合事宜。領敦寧金熤以爲。報謝之禮。恐不必處先設行。限今夜姑俟之。其於閔旱之意。事神之道。俱似得宜。敎以。依領敦寧議施行。
정조 7년 · 강
領議政鄭存謙疏陳諸條。仍乞免。賜批。
정조 7년 · 목
疏略曰。伏以。刑政失當。寔爲召災之端。元惡自在。王章不行。盈軸之啓。一例靳允。以致倫彝將斁。寧不懍然。亟允執法之請。使公議夬伸。臺啓盡了。則刑政之平。從此可議矣。旌別激揚之責。付之銓官。則隄防自嚴。糾劾謇諤之風。任之臺閣。則關節不行。扶植矜式之士。則士夫之名行自礪。崇獎恬退之人。則縉紳之廉恥不壞。黜陟明則貪風息。名分定則等威明。僭侈之禁。財用之節。上下之交孚。同朝之寅協。亦在乎人主轉移間事耳。古之聖王。莫不勤於爲政。而任賢使能。各效其職而已。一人之聰明有限。天下之事物至繁。以一人之聰明。欲窮天下之事物。則聰明有時乎不及。不任一己之聰明。以明四目達四聰。取人爲善者。實以此也。人才之有長短。如器之有大小。各有所宜。尠能相通故。稷之播百穀。契之敷五敎。䕫之典樂。龍之納言。各當其任。不相侵越。及夫循資之格一出。不問能否。選滿則注。愚庸皆喜。才俊不樂。其何以望百工之允釐哉。雖以祖宗朝故事言之。以白衣而超擢大用者有之。以玉署眷遇之臣。止於東壁者有之。伏願殿下。隨其器而授之職。毋過嗇毋濫施。則名器自重。朝廷自尊矣。蓋外任之臣。率皆責效於旬月之內。則奸民得以議其上。浮謗得以售其計。此則方岳之臣。所宜深察。雖以銓注言之。近來守令之瓜前遷轉。便非規例。此後則愼簡於差遣之初。必準其瓜滿之限。則懋實之政。無過於此矣。仍念臣之怵迫承膺。已逾一月。瘡疣百出。醜拙畢露。伏乞聖明。亟許鐫免。批以。縷縷陳勉。省左予無非藥石。方欲隨處體察也。尾附巽讓之言。無幾近於應文。卿須安心勿辭。康濟時事。仍命遣史官傳諭。
정조 7년 · 강
工曹判書鄭民始疏陳時措之要。賜批。
정조 7년 · 목
疏略曰。夫帝王爲治。其道不一。得其要則治。不得其要則亂。其所謂要者。時措而已。嗚呼。丙丁以來。凶逆相繼。朝少完潔之人。世多疑懼之類。治逆則明知有根因。而或慮蔓延。一以宥恕爲主。用人則明知有罪過。而不忍斥罷。一以掩覆爲事。鎭安之過而至於是非無別。包容之過而至於好惡不明。善不知勸。惡不知懲。名器日濫。紀綱日隳。只緣時措未得其要。而其要則亦不越乎別是非明好惡而已。今若因時制宜。提領絜要。君道成於上。臣職述於下。則景星慶雲。將日出而見矣。又何患乎水旱之來乎。至若荒政之講究。不外乎移粟一策。而廟議已有料量。臣不必煩陳。敢以時措之要四字。爲聖明獻焉。伏願垂察焉。批以。時之義大矣。泥舊不可。循俗亦不可。然則如之何爲可。要不越乎執兩而用中。方以此自勵。而値今括囊之世。陳此納牖之言。殊庸嘉尙矣。
정조 7년 · 강
禮曹判書李在協疏陳諸條。賜批。
정조 7년 · 목
疏略曰。伏以臣獲登賓筵。親聆玉音。責躬之敎。求助之意。金石可透。果然崇朝之雨。得自方寸之中。臣於此益知天人感應之理。若是不忒也。雖然戒之於遇災之日易。戒之於無事之時難。烏可默無一言。以副詢蕘之聖德乎。可言之事。非止一再。而姑擧臣曹所管者。以附執藝之義。傳曰爲國以禮。禮固出治之本。而講禮之術。亶在黜浮躁以敦名檢。斥貪汚以崇廉讓。尊堂陛以嚴上下之分。立規模以正中外之俗。此非一朝一夕可襲。而端本之要。莫如蒙養之正。而近世士夫子弟。少而荒嬉。長益浮靡。所準的者。不出詞章工全功令。所聞睹者。不過名利得失。童蒙敎官之設置。蓋出於矯捄此弊之意。而近年以來。每有入侍之命。招邀鄕里兒童。以爲應文之資。事之無謂。孰甚於此。自今以後。必擇學識行誼之稍著者。授以訓迪之責。課以小學之書。勤者褒之。怠者罰之。至若鄕塾邑校之小學課講。宜飭諸道。申明舊典。以示聖朝敦禮美俗之意焉。今日之許多痼弊。皆由於姑息爲事。而向以臣曹所請胎封一事言之。事禮旣係重大。擧行不容緩忽。而始旣允下。終又姑寢。豈不有傷於國禮乎。刑政禮樂。互爲表裏。刑政失當。而禮樂能興者。未之聞也。元惡大憝。未伏典刑。凶孼餘醜。敢生覬覦。此豈君臣上下。一味玩愒之時乎。臣曾以明天理正人心。爲懲討之第一義。而又復齗齗。惟殿下留念焉。批以。數條敷說。足備執藝之箴。申飭有司。依此施行。附陳姑息之弊。奚特此之爲然。然隨事納規。予庸嘉之。
정조 7년 · 강
大司憲鄭好仁疏陳諸條。仍乞遞。賜批。
정조 7년 · 목
疏略曰。復以。聖念方切於憫旱。天語屢勤於求助。臣雖至愚。其職則乃風憲之長。就其急先務最聚關者言之。王討未行。而亂賊無懲畏之方。政注不審。而守令無得人之美。儲蓄未廣。而飢口乏接濟之資。紀綱不振。而小民犯猥越之科。此皆聖敎中所論列者。而懲討之嚴。誠爲今日之第一務義。今若廓揮乾斷。夬降兪音。則天人孚感。雨暘適宜矣。至若賙濟之策。大臣方區劃於廟堂。而若其奉行撫摩。專係於守令。銓曹亦宜勿拘常格。隨窠擇人。則朝家憂恤之德。得以下究。而秋成之後。將未免血農。前頭賙濟之策。不可不及今預講。而其要無過於節財用廣儲蓄而已。至若紀綱之不振。實由於朝廷之不尊。堂陛之不嚴。以近日事觀之。衛外之擊錚。南山之放火。闕門之投石。攔入禁蜜之中。千怪百變。式月斯生。繼自今衛外之驚動天聽者。一切嚴禁。則擊鼓申聞。自有舊制。閭里之艱。庶可上達。而簾陛之等。自無不尊矣。第今見叨之職。卽臣已試蔑效之地。義分雖嚴。廉隅亦重。伏乞亟削臣職。以幸公私。批以。首陳云云。當留意。次陳云云。亦當留意。尾陳云云。下廟堂。與年前都憲疏語。一體稟處。卿其勿辭行公。
정조 7년 · 강
校理鄭在信疏請嚴懲討廣言路。仍陳諸條。賜批。
정조 7년 · 목
疏略曰。伏以。天德王道。其要只在謹獨。所謂謹獨。是誠意之工也。伏惟聖學高邁。必己慥慥於誠之一字。而惟其旣勉而加勉。是臣區區之望也。有國之急務。莫先於明義理嚴懲討。而罪關宗社。有難容貸。亟允三司之請。先正四凶之罪。其餘諸賊。各施其律。以答天譴。國之有言路。猶人之有血脈。伏惟殿下。好問察邇。從諫不咈。未言者導以言之。已言者虛以受之。嗚呼。今日廟謨藩籌。必以國計民憂。判作兩件事。乃曰民憂雖切。國計尤重。實非謨國之良策。就以俵災言之。必以民憂爲先。減分全減。俾免白地徵稅之患。就以簽丁言之。契房募屬等許多漏落之類。逐處査正。俾免枯骨徵布之弊。其於度量衡三者。則必令水部。考準制度。造出尺稱斗斛。無有毫分參差。吏不得弄其奸。人不得售其巧。便民之政。莫要於此。伏乞勿以人度廢其言。批以。勉學也明義也來諫也。無非切中之言。當留意。其他諸條民弊。言甚根據。難以逐條賜批。竝令廟堂。條例稟處。
정조 7년 · 강
司諫洪彦喆陳疏自引。仍陳勉。賜批。
정조 7년 · 목
疏略曰。伏以。臣出入臺省。未嘗有裨涓埃。況今年紀衰邁。病蟄鄕廬。不意薇垣新命。遽下於因事入城之日。冒沒登筵。而當悶旱求言之日。未曾以一言一事。仰副盛意。果然諫長之疏。請以譴責。臣滿心悚恧。不敢爲冒膺之計。伏乞亟削臣所叨之職。仍治臣違逋之罪。臣於自引之章。顧何敢贅他。而奈之何聖志徒勤。治效未臻。懲討不嚴。而隄防漸底於鮮弛。臺閣不重。而言路未免於否塞。廉恥不張。而時俗日趨於苟婾。紀綱不立。而等威益至於紊亂。倘殿下克軫存養之念。益加省察之方。事關懲討。則斷之以義理。言雖狂妄。而容之以翕受。節崇節儉而養其廉恥。正名分而振其紀綱。則對越之誠。以底於轉災爲祥。豈不休哉。批以。所陳。言皆切實。當留意。爾其勿辭察職。
정조 7년 · 강
判義禁鄭尙淳疏請禁酒。仍陳儲蓄賙賑之策。賜批。
정조 7년 · 목
疏略曰。伏以。一國之生財有限。而今日糜費之源。惟酒爲最。臣嘗與人較國中一年酒飮米之分數。則或曰酒居十之三。或曰酒居五之二。此皆精的之說。今以十三五二之羡。移作民間粥飯之資。則當活飢人幾許口哉。臣以爲。目今捄荒生穀之方。先自禁酒始。若夫儲蓄之術。賙賑之策。誠無素講于中者。第念論宰相於宋代。莫尙於富韓范。論賑。政於當時。莫善於靑益浙。而富則擇所部豐稔三州。出粟十五萬斛。活五十萬人。韓則蠲常稅罷宂吏。募民入粟。而活民一百九十餘萬。范則宴游興造仰食於公私者。日無慮數萬人。今之爲守令方伯者。懷此三人之誠心。推之於民。則惻怛撫摩之中。自可濟事。若其設施區劃之方。恐不必自朝家一一指授。惟在上下盡心於實政耳。批以。酒之弊至於此乎。予不近口。未能曉爲害之源。誠如卿言。不可不略加禁戢。外此儲蓄之術。賙賑之策。卿言俱有條理。卿其議于諸宰。明日賓筵。指一敷奏
정조 7년 · 강
副司直李柱國疏陳移粟抄飢嚴法諸條。賜批。
정조 7년 · 목
疏略曰。昨年以來。公廩穀簿。必多不敷。移粟之方。不當少忽。仄聞西關年事。頗有豐登之望。湖西左道。差勝於右道。而忠州堤川等邑。還穀有裕云。趁今冬前。西穀則移之兩湖之間。堤忠之穀。運致畿甸之內。則庶可爲嗣歲濟民之需。乞令廟堂。量宜稟處焉。來頭俵災之多寡。抄飢之能否。專係於方伯守令。而俵災抄飢之際。易致虛實之相蒙。竝令備局。臨付時嚴飭。第念罪關一律者。輒多容貸。甚至於南山擧火。闕門付書之變。式月斯生。伏願聖明。嚴法重繩。俾杜日後無窮之弊焉。批以。首陳事。許令廟堂登對時稟處。尾陳事。言固是矣。當留意。
정조 7년 · 강
左尹李敬懋疏陳禁旅壯軍容。疏滯鬱之道。賜批。
정조 7년 · 목
疏略曰。伏以。臣愚迷篾識。仰裨皇猷。非可議到。而只就軍旅本色。冒控蕘說。我朝禁旅之設。取制於漢之羽林。略倣於唐之彍騎。非比尋常。而間有南薦取才人。略付各番。名之以額外禁軍。一自一二內。全屬宣薦以後。原取才納馬者。閑立戰馬。不習武藝。而取才之設。亦隨而間闊。軍制不成。號令不嚴。七百禁旅。其將盡歸無用。寧不寒心。臣以謂宣薦出身閑良中。各定額數。分屬各番。一如額外之例。而出身則募取鄕居武士。參上參下各一窠。通計七番。次第調薦。閑良則將家子孫中。抄擇塡差。餘皆許屬閭閻子弟。則宣薦人不願之弊。取才人積滯之歎。不惟各副其望。抑爲壯軍容疏滯鬱之一道。惟聖明財處焉。批以。士夫禁旅復設之擧。無異以弊捄弊。軍容欲整而不整。仕路欲齊而未齊。無怪乎卿之發此言也。然所謂銷刻云云。卽指一時創行之事也。至於玆事。係是祖宗朝金石之典也。不復則已。旣復之後。患其難制。便令廢却。焉有似此紀綱。亦焉有似此師律。又若卿疏中。以復設謂權宜之新令。似未諳本來設置之事目而然也。所請不允。
정조 7년 · 강
修撰吳泰賢上疏陳勉。仍請裕民食鎭人心。賜批。
정조 7년 · 목
疏略曰。伏以。上天垂警。旱暵孔酷。災不虛生。必有所召。人事失於下而後。天變應於上。噫。典學之念。非不至矣。而恐有欠於體行心得之工。求治之誠。非不切矣。而率多有因循姑息之歎。伏願殿下。虛心澄慮。試以前所陳列者。反之於身心。驗之於事爲。益勉自修。申命廟堂之臣。聚會精神。俾於代播蠲稅之外。別求裕民食鎭人心之策焉。批以。何求新說。味在陳談。所陳數行語。方欲反諸身省檢矣。尾陳裕民食鎭人心之策。依爾請。令廟堂之臣。聚會精神。從長稟處。
정조 7년 · 강
吏曹判書徐浩修疏陳農務民食之說。賜批。
정조 7년 · 목
疏略曰。伏以。農務民食二者。預講方來之不虞。我國農人。素昧蓄洩之法。而 孝廟元年。內下水車一具于備邊司。敎曰。燕瀋灌漑之用。莫如水車。今令工匠。造出其制。傳布外方。以爲勸農之助。仍造十具。分送八道兩都。然廢閣而不行。嗚呼。惜哉。今若得巧思之工匠。造出十數具。竝與用法而頒布八道。又自監兵營。造頒于列邑。則江川之濱。曠漠之野。設遇久旱。足可灌漑。此臣所謂農務之說也。自古論荒政者。莫不以常平之法爲本。而 英宗朝。因北關飢荒。設置濟民倉。大哉聖人之訏謨也。竊念王畿。乃是八方之根本。而畿內穀簿。纔經賙賑。各邑留庫。擧皆枵然。特命度支及道臣。區劃某衙門穀一萬之數。一依南之濟民倉。北之交濟倉例。設倉於畿內各邑中船路便近處。則穀物恒裕。民食有恃。縱値賑濟之時。可除轉輸之勞。此臣所謂民食之說也。批以。上款農務之說。下款民食之策。俱不無可採而可施者。許令有司商確。次對稟處。
정조 7년 · 강
副司直嚴璹疏陳諸條。賜批。
정조 7년 · 목
疏略曰。人臣之遇災陳戒。必以解鬱宣和爲第一義。伏聞自上。以遇旱而疏釋者有之。未聞因旱而用法爲敎。夫疏釋與用法。雖有慘舒之不同。而行之各得其當。則均之爲解鬱宣和之端。嗚呼。官無內外。久任然後。方可以責成。長吏數易之弊。古人言之詳矣。至於京職。朝除夕遷。甚於逆旅之過客。竊爲朝廷惜之。糶糴之道。八方同然。穀簿皆空。積久之弊。有難猝革。今欲釐正。則不出於轉移與作錢兩條路而已。若不趁卽變通。則民生之困悴日甚。今年暵乾。又非昨年之比。歉荒已判。其所拯濟之策。一時爲急。國綱漸弛。民習日悍。閭里間奪攘財貨之弊。街路上殺越人命之弊。比比有之。此尤大可憂悶者也。梁肉藥石。固當幷行。而不可廢一。伏願另飭京外。賙恤之策。靡不用極。禁戢之政。各別申嚴。恐不可已也。批以。上下段所陳。認卿憂愛之忱。方務體察之工。附陳用法事。予以謂非其時也。久任事。何論內外。卿言切是。另飭銓曹。期有實效。糴弊事。速卽通變。實合兩便之政。下廟堂明日次對時。使之指一稟處。其次存恤之策。禁戢之政。誠如卿疏中云云。梁肉藥石。固不可廢一。亦令廟堂。講究當行之方以聞。
정조 7년 · 강
持平權裕上疏陳勉。賜批。
정조 7년 · 목
疏略曰。夫人主一心。萬化之本原也。浸灌以義理。培養以誠敬。則推之政令。發之施措。莫不各得其正。古人所謂端本出治。豈不信哉然。正心之方。卽學之一字是已。蓋講學之道。莫先於窮理。窮理之要。不外乎讀書。願殿下。念百尺一步之進。戒九仞一簣之虧。上自經傳。下至閩洛之書。探討義理。體驗身心。以爲珮服受用之資焉。批以。爾言是矣。天下事。無不本之一心。另欲反身省察矣。
정조 7년 · 강
副校理林道浩疏陳諸條。賜批。
정조 7년 · 목
疏略曰。臣伏見綸音下者。凡召災之本。已皆昭然於淵衷。而近年以來。實效未著。其故何也。說命曰。非知之艱。行之惟艱。魯申公曰。爲治之道。顧力行之如何耳。惟願殿下。一動一靜之間。一以眞實力行爲心。則政令施措。自可底平。而天心之應。捷如影響矣。聖敎以士夫廉恥之不張。爲第一時弊。此皆由於趨向之失其正。而崇獎之失其宜也。今欲張廉恥。則先獎名節。斯爲本矣。聖敎以名分不立。紀綱不振爲憂。今若矯其弊。則嚴其體統。明其賞罰。尊卑有定而等威自立。法禁申明而紀綱自振矣。聖敎以僭侈日盛爲憂。而矯捄之道。惟在於在上者導率之如何也。至於貪墨之弊。若使士大夫。勵其廉恥而扶其名敎。則貪墨之習。自可熄矣。聖上何獨有憂於此也。嗚呼。危動國本。沮過大計。是何等至凶至憯劇逆大憝。而朝家所以處之者。便作閑漫酬應。臣實莫曉聖意也。嗚呼。水旱之災。在古聖世。亦或有之。凡所賑濟之策。拯救之道。靡不用極。而應天以實。卽今日之加勉者也。批以。諸條所陳。俱有所據。當留念矣。
정조 7년 · 강
右參贊鄭昌聖疏陳諸條。賜批。
정조 7년 · 목
疏略曰。昇平旣久。人心狃鮮。寬大之政。反爲姑息。寅協之說。浸成容隱。其故在於綜核之無術。振作之無實。任使之無其人而已。於是乎聖志不免於退沮。擧動自歸於因循。居然十載之間。一無可言之效。甚至於懲討大典。强爲沫血之請。隄防一事。初無嚴斥之意。頹俗至此。良可痛心。伏願另飭群工。當事則審其利害。而勿動於浮議。官人則察其才否。而勿取其虛譽。則必有用舍之實效矣。有所飭論。而下不能奉承。一任占便。則惟當律令之從事。無過容恕。待其自新之後。更許收用。則自有責勵之實效矣。爵祿者。激勸之大柄。而務盡其才。一級半資。足以勸功方。有爵祿之實效矣。批以。志已退沮。事亦因循云云。卿言可謂先獲。外此條列之說。無非藥石梁肉。予甚嘉之。可以施諸行事者。許令明日賓筵稟處。
정조 7년 · 강
大司諫尹師國上疏乞遞。仍陳諸條。賜批。
정조 7년 · 목
疏略曰。伏以。臣暫叨邊邑。罪著昏昧。乍入試院。名登簡書。論以邦憲。合被大何。日昨引避。無異首罪。則僚臺處置。宜置落科。而不少相諒。强請出任。然罪旣同犯。律難獨逭。伏願聖慈。亟勘臣不職之罪。仍治臣瀆擾之罪。臣於乞丐之章。不宜贅他。而竊瞷今世文勝之風。政如周家少質之弊。試以隄防言之。討逆大義也。合啓大論也。而經歲不斷。謄傳爲常。此三司之懲討。文具而止耳。試以紀綱言之。貴賤不分。名分相渾。法度解弛。民不知畏。此固今日之大廢。而至於諸司禁令。操縱無漸。獄訟之出入。每緣官長之數遞。禁牌之推捉。從惹閭里之騷擾。情債歲加。而官俸捧隨而無面。漕法日紊。而民納隨而益國困。此朝家之法禁。文具而止耳。試以言路言之。喑啞成習幷與官師之規。而一無聞焉。殿下廣開之道。亦有所未盡而然歟。平居曾無一人之警咳。及當遇災修省之日。公車之堆積。籌司之聚訟。不過一兩日而止。其間亦豈無可擇可施之言。而徒有嘉納之批。未見採用之實。俱不過紙上空言。而亦近文具耳。日前常參。孰不側耳以俟。而及其小報出也。了無一言一奏之可以裨聖德而解主憂者。所傳只故紙。所啓只引嫌。而許多備堂。亦未聞有別般論事。臣謂其日入侍備堂。竝從重推考。兩司之臣。俱施譴責之典宜矣。批以。言固可用。方欲採施。逐條論列事。下廟堂商確稟處。常參日不言備堂及兩司事。竝依施。卿其勿辭察職。
정조 7년 · 강
吏曹參判李敬養疏請禁奢節用。仍陳救荒之政。水車之利。賜批。
정조 7년 · 목
疏略曰。昇平日久。年穀屢登。公私儲積。宜其豐足。而一遇水旱之災。中外遑遑。不保朝夕者。其弊專由於奢侈成習。等威無章而然耳。爲今急務。莫如禁奢而節用。至若荒歲備災之方。抑有二事。夫酒者。壞俗之陷穽。糜穀之尾閭也。亟命有司。嚴立科條。禁絕買賣。則庶裨於救荒之政矣。又若水車之爲器。實爲灌漑之大利。博聞巧思之人。或有按圖私造者。而旣無朝令。力有不贍。遂不得試用。當此憂旱之時。卽令講求而廣布之。則非但爲一時之效。抑亦爲永久之利矣。批以。抑奢節用云云。約而盡矣。禁酒事。言非無據。荒歲急務。要在不擾民三字。與其繹騷之蔑效。曷若祛太甚之爲便。此則已及於目前臺批矣。尾陳水車之制。未知所謂博聞巧思之人。隱在何處。而其爲益於農功。旣云不些。此一款。下廟堂稟處。
정조 7년 · 강
正言洪聖淵陳疏乞遞。仍陳諸條。賜批。
정조 7년 · 목
疏略曰。伏以。臣新入臺地。處事乖錯。堂疏峻發。譏斥備至。特荷寬貸之恩。罰止問備。不意彈墨未乾。新除復辱。自顧廉防。有靦面目。伏乞亟賜鐫改。以安微分焉。竊觀今日之事。千疵百弊。不可悉數。而其原皆出於百隸怠官。修飾文具。苟且因循。已成痼弊。所以救之之方。惟在奮勵誠篤。以實心做實事而已。近來驛路凋殘。到處皆然。而海西三驛。關通灣路。所係尤大矣。臣三載待罪西郵。而猉獜卽海西之小郵。立馬之數。爲五十餘疋。而每馬位田。乃至十五結之多。一歲劃給錢。亦爲九十餘兩。則當初設施。非不富贍。而所謂位田。散在列邑。爲土豪輩割境蠶食。甚至於成券買賣。復戶之錢。乃至鉅萬。而一自巡營預買。除出利息。乃折其半。爲馬戶者。旣不得推食位田之稅。又不能盡受復錢之數。逃散相繼。馬多疲斃。請令廟堂。商確于道臣。特罷復戶預買之規。嚴飭位田所在列邑。與該驛眼同尺量。隨失推給。且郵官之豐薄。專視奴婢之多寡。或有搜括綱打之弊。私家之救活婢。官府之定屬婢只。役其當代。亦是國典。而今則此類所生。勒令使役。因作傳來之物。此亦令廟堂嚴飭諸道。一竝放還。則庶可爲救弊之道矣。三司禁亂。間多騷擾之弊。掌令金宗鐸。連出禁吏名色。不無呼冤之弊。臣謂金宗鐸施以譴罷之典。此後則在憲職者。出禁之際。詢議僚臺。定其可否然後。始乃出牌似好矣。批以。陳勉之說。當留意。海西驛馬戶事。諸道驛奴婢事。竝令廟堂次對時。從長稟處。尾陳事。日前賓筵。因言端。已以此等弊瘼。隨聞見調劑之意。申諭憲長。不啻反復丁寧矣。未踰數日。爾言又至。知而不言。固有罪矣。藉曰不知。殆近泛勿。伊日入侍憲長。從重推考。金宗鐸事。依施。至於出禁時詢于僚臺。定可否然後。始許出牌云云。事係更張。下本府草記稟處。爾其勿辭。從速察職。
정조 7년 · 강
副校理李泰永上疏陳勉。仍陳湖南民瘼。賜批。
정조 7년 · 목
疏略曰。羲經之論德。思傳之談道。不外於一誠字。誠之爲言。卽實而無僞之謂。故古人必曰應天以實不以文者也。臣愚不敢知殿下本原之工。猶有未畵於篤實底道。發政施敎。或欠淬勵之實。矯世導俗。未得輔翼之實。敦尙行誼。而無興仁之實。扶樹綱紀。而無正名之實。戒奢之敎。非不諄切。而世無反朴之實。懲貪之典。非不申嚴。而人無尙廉之實。朝著寅協之實。賢愚用捨之實。久矣無聞。伏願聖明。益勉實字上用工。典學則以實勉之。臨政則以實行之。修省有應天之實。寅亮有熙績之實。罔不以實做去。則上天回怒。民受其賜矣。又有湖南民瘼之可陳者。順天之地。爲十八面。內八面則分受水營之糴。而水營穀簿漸滋。一民所食。多至四五十石。民情嗷嗷。若不相保。臣於掌試歸路。路由該府。八面民士。遮道泣訴。臣旣畢異按廉。陳達恐涉猥越。囁嚅至今矣。乞令廟堂。發問該道。從長變通焉。批以。敷陳以實字。言之言無非切實。矧今修省之日。尤合懋實之工。另欲體念矣。尾陳順天糴政事。許令廟堂泛長稟處。
정조 7년 · 강
修撰洪文泳上疏陳勉。賜批。
정조 7년 · 목
疏略曰。凡厥上所云七條。爲今世膏肓之病。而聖上亦已洞諭矣。董子曰。正朝廷以正百官。正百官以正萬民。倘殿下懋實心行實政。赫然奮發。則宿弊之轇轕。其將渙釋。天心可以孚格。旱災可以消弭矣。批以。爾能首先應旨。言又足備省檢。另欲留意矣。
정조 7년 · 강
命時囚李琇等議處。
정조 7년 · 목
義禁府啓言。眞寶前縣監李琇原情。泛稱遲晩。請刑推得情。又啓言。典牲署主簿黃仁熙原情。泛稱遲晩。請刑推得情。又啓言。盈德縣令趙亨逵原情。泛稱遲晩。請刑推得情。幷敎以。除刑推議處。
정조 7년 · 강
配姜膺煥于連山縣。
정조 7년 · 목
義禁府啓言。漆原前縣監姜膺煥。一萬五千餘石之流來反逋。渠旣査發。未捧之數。每當歲末。因循磨勘。以此照律。告身盡行追奪。徒三年定配。又五年禁錮。敎以。功減一等。又啓言。姜膺煥功減一等啓下矣。連山縣徒二年定配。請依例押送配所。允之。
정조 7년 · 강
右議政李福源從縣道上疏乞遞。賜批。
정조 7년 · 목
疏略曰。伏以。臣受命辭陛。倏已經旬。而錫予便蕃。感結心腑。顧臣前後肝膈之懇。未蒙體諒之恩。所病者不啻於原隰之勞。所切者有甚於室家之情。而箚控筵乞。一歸例讓。在朝而速苟冒之譏。出疆而積虛帶之罪。道塗一念。如物在喉。玆敢從縣道冒籲。特垂鑑察。將臣議政之任。劃印卽鐫免。批以。値此庚炎。塞外銜命。想卿飮永之勞。何嘗一日忘于懷也。及見來章。辭巽備至。向於辭陛日。勉論丁寧。卿何不諒之。復有此云云。卽欲宣批。而聞卿子言。卿以史官宣論之廚傳有弊。有所難安云云。訖今遲之者此也。此批從撥路下諭方伯。仍令灣尹傳之。或於卿出疆前。可得承聞否。惟冀益加自愛。行李保重。
정조 7년 · 강
大提學黃景源疏陳積貯漕運賑救之政。賜批。
정조 7년 · 목
疏略曰。伏以。積貯漕運賑救此三者。有國之所致愼也。故周官曰。以荒政十有二聚萬民。不聚萬民。而能行荒政者未之有也。臣聞國朝盛時。積貯甚富。今之府庫。何其空虛哉。伏惟殿下。明飭有司。節損經費。令郡縣廣其積貯。無得發賣。則不踰一年。粟米必有餘矣。所謂漕運。亦有不敗之道。臣以爲宜降明旨。近道粟幾十萬石。今秋裝載。下于海。遠道粟幾萬石。春裝載下于海。則嚴冬雖有烈風。海運可以無虞矣。所謂賑救。必致誠然後。飢民可以不塡於壑矣。臣以爲。乞命郡縣抄飢時。無委下吏。躬自點察。分賑時。親分粥米。不委於吏。則飢民庶可活矣。批以。老成之言。能無從乎。疏陳諸條。方令廟堂。申飭京外有司之臣矣。
정조 7년 · 강
刑曹判書鄭一祥疏請振頹綱正敗俗。仍附執藝之義。賜批。
정조 7년 · 목
疏略曰。夫國家之治亂。在於刑政之得失。見今元惡假息。而懲討閱歲。綱維凌夷。民俗頹敗。臣謂篾法犯科之民。一竝置律。則亦可爲振頹綱正敗俗之道也。刑獄者。人命之所關。而有司所當審克也。外邑死刑。或昏謬而漫不加省。莫得以閱實。又有疑獄之不可致辟者。必具其案。多年滯囚。怨讟咨嗟。臣謂凡有疑獄。卽上營門。另行推訊。俾無枉罹久滯之患。且臣有區區憂愛之忱。輒此附陳焉。向因攔入罪人。有傳敎之下本曹者。有曰門禁亦屬諸臣疾首中一事。嗚呼。殿下何爲此不忍聞之敎也。爲臣子而果有是。則流放之可也。誅殛之可也。而今乃以此二字。混加於在廷之臣。臣愚死罪。深恐有欠於聖朝推誠御下之美意也。玆敢不避猥越。竊附執藝之義。伏望俯加諒察。收還伊日傳敎。特命改下。以先轉環之聖德焉。臣痰癖宿症。未免克登筵。數行應旨。亦後於人。伏乞亟遞臣職。批以。首陳二件事。深得執藝之義。予庸嘉之。次陳向日傳敎中句語。謂之全無則未也。混加云云。卿言是矣。且今無言之世。事係匡救。烏可不從。依施。
정조 7년 · 강
戶曹判書徐有隣上疏陳勉。賜批。
정조 7년 · 목
疏略曰。天下之事。雖千頭萬緖。而人主一心。挈其裘領。正心之道。全在講學。所貴乎講學者。以其開發精神。涵養志氣。不迷於義利之分。不惑於公私之幾。有以復此心應萬變者也。竊覸我殿下好學之誠。卓冠百王。而及乎施措之際。未免姑息之歸。循塗守轍。踵前襲舊。未聞有大振作大警動之擧。何莫非聖學未臻極處。政謨未得要道者乎。此臣所以眷眷於典學之要。治心之工。而爲殿下誦之。批以。典學一事。實爲目下要道。另欲體念矣。
정조 7년 · 강
掌令李運彬疏陳諸條。仍乞遞。賜批。
정조 7년 · 목
疏略曰。伏以。臣新自嶺郵而返。所經郡邑之壞弊。驛路之凋殘。雖爲通患。而黃山爲驛。倭邊重地。其所關係。非他驛比。而十室九空。馬病卒痡。將至傳命絕站之境。此由於各項位畓之太半爲富豪潛買。作爲己物。臣請行會道臣邑宰。隨案釐正。盡數推給然後。殘驛可以向蘇。噫。民之煢獨。王政所先而今之煢獨。人皆易之。加以侮辱。重以侵漁。不知其幾許冤枉。減天和召人災也。其可忽諸。古之用人。各當其才。或有銓衡之才。或有方伯之才。剸理者使之治簿。文華者使之掌試。今則不然。一通淸要。無論賢愚。歷試華腴。安得免隨事僨敗也。我殿下側席之誠。眞實無僞。則賢者可致。國可治矣。臣於治疏將上之際。卽見諫長之疏。臣之溺職。於是著矣。伏乞亟削臣職。以存臺體。批以。嶺南驛弊事。下廟堂稟處。外此諸條。竝當留意。爾其勿辭察職。
정조 7년 · 강
刑曹參判朴祐源上疏懲討。仍陳諸條。賜批。
정조 7년 · 목
疏略曰。懲討不嚴。義理愈晦。隄防漸壞。兇徒覬覦伏願廓揮乾斷。夬掃群凶。目今備荒之策。自有廟議。臣不必覼縷。而湖南所在備局句管軍作米。漸就耗縮。其輸送之時。以捧還米。分給民間。改舂以納其補縮之資。出浦之費。出自小民。無異白徵。自明年爲始。本道軍米上納一款。特命停寢。凡於被災之道。戶曹納軍米。姑令停退。則庶可爲便民之道矣。漕運一節。尤當另飭。而其中都監船載運。最爲痼弊。蓋自訓局。每當歲初。發關該道。擇其船價最優處千餘邑。使之裝載於本營船。則所謂此船。或中間行商。或新造船隻。每於五六月之後。始爲來到稅邑。則輒有晩時裝發之歎。每有中路致敗之患。自明年爲始。都監船勿爲定送。使各其邑預募他船。早卽裝發。則從前弊端。庶可少捄。伏願將此數條。下廟堂稟處焉。批以。首陳事。言固是矣。軍作米停納事。都監船勿送事。竝送廟堂。後日次對時稟處。
정조 7년 · 강
左參贊金華鎭疏陳三道結錢漁稅事。賜批。
정조 7년 · 목
疏略曰。至若生穀之道。未有善策。而惟是均廳所捧結錢。與漁鹽等稅錢摠計被災三道。一年常納數。不下二十餘萬緡。見今該廳遺在。旣有剩餘。雖非此道稅入。凡係給代。足可支用。今年三道稅錢。竝爲劃付於各其道臣。使之從長留穀。則庶可營賑。伏願下詢而裁處焉。批以。所陳三道結錢魚漁稅事。卿言認出益下之政。下廟堂今日次對時稟處。
정조 7년 · 강
副司直徐有大疏陳簽丁之苦。統營之弊。賜批。
정조 7년 · 목
疏略曰。如臣武夫。實無知識。何敢容喙。而第有一二事耿耿于中者。一則黃口白骨之弊也。一則統營凋殘之弊也。噫。死已多年。尙編軍伍。生未踰月。便入疤定。從以收布。曾不許頉。物故之狀無憑而隣族傾産。拖持之訴不入而父母頓足。甚至於孫兼祖役。女當男丁。卽此一事有足以干天和也。伏願特降明命。嚴立科條。除生民之痼弊。導天地之和氣。夫統營者。禦倭之大關防也。城池之壯。舟楫之盛。魚鹽之利。錢穀之饒。甲於諸閫。以之遏敵。以之取勝矣。一自均役以後。轉益凋殘。穀簿則蕩然。財府則枵如。射夫舟卒。賈勇無路。備禦疏虞。豈不可㦖。伏乞聖明。俯詢廟堂。亟施蘇瘵之道。以重關防焉。批以。簽丁之苦。統營凋殘之弊。卿之敷陳。言皆切至。令廟堂後日次對時稟處。
정조 7년 · 강
正言宋民載疏陳諸條。仍乞遞。賜批。
정조 7년 · 목
疏略曰。臣請略陳目下數事。以應明旨。噫。悠悠萬事。無過於嚴懲討一事。而隄防日壞。輿憤莫洩。甚至於等威不明。簾陛不嚴。紀綱日墜。無復餘地。凡此數者之弊。人皆知之矣。臣待罪南邑也。亦有一二事身親經歷者。寺奴婢之散在各邑者。取考都案。則名存實無。或逃或故。徵於族徵於隣。村閭騷擾。外邑屢次煩報。京司一直靳持。其事雖微。其弊甚大。今若各令攸司。査括舊案。次第頉免。則足爲歉歲安民之一政也。每年之漕船申飭至嚴。而都監船隻。每藉本營之關。不許他船之載。外邑取其新完。裝載私船。則京江到泊之後。自本營推捉船漢。營納船稅。白地徵捧。以故爲私船者。多般謀避。不願載運。都監之船。必欲專利。再運三運。拖至六七月之間。此後則另飭都監。無得與江上船民。爭其少利。則當此歉荒。漕船無後時之歎矣。臣於治疏將上之際。兩司峻加攻斥。罰止問備。昨因闕啓。坐犯違傲。亦靳例勘。臣罪至此。尤無所逃。伏乞亟削臣職。以肅朝綱。批以。上款數者之弊。言皆是矣。下款一事。竝令廟堂。後日次對時稟處。爾其勿辭察職。
정조 7년 · 강
兵曹參判柳義養疏請修復常平舊制。賜批。
정조 7년 · 목
疏略曰。近年以來。生靈倒懸之端。專由於米直之騰踊。米直騰踊之本。又專由於常平之廢弛。今若修復常平之舊制。騰踊不期平而自平。倒懸不期解而自解也。其米賤而滯於民用。則增價以糴。之米貴而適於民用。則減價以糶之。實 列朝之舊典也。臣不知此制。寢微於何時。而 仁祖四年。常平始合於救荒廳。而爲賑恤之號。終屬於宣惠廳。而冒本衙之名。不復見常平之稱。當今急務。不過修明故事。倣而行之。而竊計都城五部內。人丁男女。幷二十萬一千七十三口。八道糴糴總數。以十年前所在元會付考之。則米爲二百九十六萬八千六百四十四石。皮穀雜穀爲五百二十八萬九千九百六十一石。幷八百二十五萬八千六百五石。豈忍積穀八百二十五萬餘石於邦內。恝視此二十餘萬口之捐瘠。而不爲顧恤哉。哀我民生。凅轍在卽。伏願聖上。亟詢廟堂。斷以行之。批以。疏中陳列。益知卿該洽。下廟堂使之爛商稟處。而卿所云諸路穀簿之爲八百餘萬包。指十年前元會考。今勘簿只是二百萬餘包。卿其更加斟量也。
정조 7년 · 강
兵曹判書李★(土+甲)上疏陳勉。賜批。
정조 7년 · 목
疏略曰。夫人主之寅畏。上帝所以孚感者。惟在一誠字而已。表裏隱顯。無往非誠。動靜云爲。必以是誠。斯可以天心悅豫。殆若影響。顧今可憂之端。無出孚虛文二字。所以懲討不嚴。凶孼覬覦。言路杜塞。戇直無聞。紀綱不立。百度解弛。人才積滯。疏鬱無期。凡此數者。曷嘗不由於二字之痼弊哉。伏願殿下。益加勉勵。極用力於誠之一字。憧憧一念。貫徹上下。則轉災爲祥。豈不休哉。批以。毋論對策應旨。捄今日之弊。捨此一誠字何爲。卿言是矣。當留意。
정조 7년 · 강
戶曹參判趙時俊疏陳諸條。賜批。